**Tiszagyulaháza Község Önkormányzata**

 **Képviselő-testületének**

**7/2020. (XI. 17.) Önkormányzati Rendelete**

**a szociális célú tüzelő támogatás helyi szabályairól**

Tiszagyulaháza Község Önkormányzata Képviselő-testületének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében eljáró Tiszagyulaháza község polgármestere, a veszélyhelyzet kihirdetéséről szóló 478/2020. (XI. 3.) Korm. rendelettel kihirdetett veszélyhelyzetben, az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva, a Képviselő-testület tagjainak egyetértő véleménye mellett a következőket rendeli el:

**1. A rendelet célja, hatálya**

**1. §**

(1) E rendelet célja, hogy az önkormányzat lakhatáshoz kapcsolódó támogatást nyújtson a településen élő, szociálisan rászoruló lakosok részére, és ennek érdekében meghatározza a szociális tüzelő támogatás ellátási forma jogosultsági feltételeit, és az igénylés rendjét.

(2) E rendelet hatálya kiterjed Tiszagyulaháza Község Önkormányzata közigazgatási területén életvitelszerűen lakó, és ott bejelentett lakó- vagy tartózkodási hellyel rendelkező állampolgárokra.

(3) E rendeletben szabályozott ellátással kapcsolatos eljárásra, és az itt használt fogalmakra – amennyiben e rendelet eltérően nem rendelkezik – a szociális igazgatásról és a szociális ellátásokról szóló 1993. évi III. törvényben, a gyermekek védelméről és a gyámügyi igazgatásról szóló 1997. évi XXXI. törvényben, valamint az általános közigazgatási rendtartásról szóló 2016. évi CL. törvényben meghatározottakat kell alkalmazni.

**2. A támogatás feltételei**

**2. §**

(1) Az önkormányzat vissza nem térítendő természetbeni támogatás keretében legfeljebb 10q barnakőszenet biztosíthat annak a személynek, aki

a) aktív korúak ellátásában részesül, vagy

b) időskorúak járadékában részesül, vagy

c) az önkormányzat által nyújtott lakhatáshoz kapcsolódó rendszeres települési támogatásban részesül, vagy

d) rendszeres gyermekvédelmi kedvezményben részesülő halmozottan hátrányos helyzetű gyermeket nevel, vagy

e) rendszeres gyermekvédelmi kedvezményben részesülő hátrányos helyzetű gyermeket nevel, vagy

f) 70 éven felüli egyedülálló, és egyedül élő nyugdíjas, és a jövedelme nem haladja meg a 120.000,- Ft-ot.

(2) Az önkormányzat elsősorban az (1) bekezdés a)-e) pontban meghatározott kérelmezőt részesíti vissza nem térítendő tüzelő támogatásban.

(3) A tüzelő támogatás ugyanazon lakott ingatlanra csak egy jogosultnak állapítható meg, függetlenül a lakásban élő személyek és a háztartások számától. Amennyiben egy ingatlanról több kérelem érkezik, az elbírálás a kérelem beérkezésének sorrendjében történik.

(4) A településen lakóhellyel és tartózkodási hellyel is rendelkező személy csak egy ingatlan vonatkozásában – ahol életvitelszerűen él – vehető figyelembe.

(5) A szociális ellátásra való jogosultság elbírálásához a havi rendszerességgel járó jövedelem esetén a kérelem benyújtását megelőző hónap jövedelmét, nem havi rendszerességgel szerzett, jövedelem esetén a kérelem benyújtásának hónapját közvetlenül megelőző három hónap átlagjövedelmét kell figyelme venni.

(6) A jogosultság, és a kérelemben foglaltak valódiságának ellenőrzésére az eljárás során környezettanulmány végezhető.

**3. §**

(1) Nem jogosult szociális célú tüzelő támogatásra – a 2. §-ban meghatározott
feltételek teljesülésétől függetlenül – az, aki olyan ingatlanban lakik, amely barnakőszénnel egyáltalán nem fűthető.

(2) Az üresen álló, nem lakott ingatlanra, amelyben életvitelszerűen senki sem él, támogatás nem kérhető.

(3) A tüzelő támogatásban részesülő a barnakőszenet nem értékesítheti, nem adhatja át másnak, csak saját szükségleteire használhatja fel.

**4. §**

Amennyiben a jogosult az e rendelet alapján részére biztosított barnakőszenet értékesíti, vagy másnak átadja, vagy utólag megállapításra kerül, hogy azt nem az arra jogosult igényelte és kapta, köteles az ingyenesen biztosított barnakőszén esetében 3.000,- Ft/q + áfa összeg, valamint a kiszállítási költség megfizetésére.

**3. A támogatás igénylésének menete**

**5. §**

(1) A támogatás megállapítása iránti eljárás az e rendelet 1. melléklete szerinti kérelemre indul.

(2) A kérelmet 2020. november 27. napjáig lehet benyújtani a Hajdúnánási Közös Önkormányzati Hivatal Tiszagyulaházai Kirendeltségén (4097 Tiszagyulaháza, Kossuth u. 73.).

(3) A kérelmekről a polgármester átruházott hatáskörben, legkésőbb 2021. január 31. napjáig dönt.

(4) A tüzelő kiszállítását 2021. február 15. napjáig kell végrehajtani, amelynek megszervezéséről a polgármester köteles gondoskodni.

**6. §**

A támogatás kizárólagos forrása a Belügyminisztérium pályázata keretében az Önkormányzat számára megállapított támogatás, valamint az Önkormányzat által biztosított saját forrás.

**4. Záró rendelkezések**

**7. §**

A rendelet a kihirdetését követő napon lép hatályba, és 2021. április 30. napján hatályát veszti.

Tiszagyulaháza, 2020. november 16.

**Mikó Zoltán                                              Dr. Kiss Imre**

polgármester                                                       jegyző

 **A rendelet kihirdetése megtörtént.**

 Tiszagyulaháza, 2020. november 17.

 **Dr. Kiss Imre**

 **jegyző**